Žitňanská, Lucia, ministerka spravodlivosti SR (2011-06-01):
Pochopiteľne, pokiaľ má nadriadený prokurátor iný názor na vec, iný názor na vec, môže rozhodnúť. A potom toto rozhodnutie jeho bude zverejnené. Je to úplne čisté. Poprosím vás, k argumentu, že ich nebolo veľa, dodávam, že napriek tomu som presvedčená, že to má význam, pretože to vytvára iné prostredie, pokiaľ ide o postavenie prokurátora ako takého. Platí to vo vzťahu k špeciálnej, k úradu špeciálnej prokuratúry a nezrútil sa systém na úrade špeciálnej prokuratúry, keď nemôže dávať vo vzťahu k jednotlivým prokurátorom, úradom špeciálnej prokuratúry negatívne, tieto tzv. negatívne pokyny nadriadený prokurátor. Ale po tretie, keď teda boli len tri tie negatívne pokyny, tak možno, že boli zaujímavé. Kauza Rozin vám určite niečo hovorí, je to váš poslanec na VÚC-ke, je to, za vás kandidoval, za vás kandidoval, dali ste mu svoju pečiatku, strana SMER. Je mi ľúto, je to váš poslanec na VÚC-ke. Kauza viníc je dostatočne známa širokej verejnosti, to je napr. prípad, kde tento tzv. negatívny pokyn využitý bol. Myslím si, že je to dosť zaujímavý prípad. Mýty okolo zverejňovania súdnych rozhodnutí. V právnej úprave, aj v pôvodnom návrhu a ešte myslím si, dokonca vo vylepšenej podobe, pokiaľ ide o pozmeňovací návrh z ústavnoprávneho výboru, sa jasne píše, že pokiaľ by boli ohrozené právom chránené práva a záujmy fyzických osôb, resp. by to mohlo ohroziť vyšetrovanie, tak prokuratúra má právo nesprístupniť, nezverejniť rozhodnutie prokuratúry. Čiže toto je mýtus. K tomuto mýtu zas musím povedať, najskôr sa tieto mýty šírili, ako to zrúti štátnu správu, keď sa prijímal zákon o slobodnom prístupe k informáciám. Nezrútila sa štátna správa. Potom tieto mýty sa šírili, keď sme prijímali zákon o súdoch a zakotvili sme, že sa budú zverejňovať súdne rozhodnutia. Už niektoré sa zverejňujú, nič zásadné sa nestalo. Iniciatíva Liga otcov zhromaždila cez tisíc päťsto alebo koľko rozhodnutí a zverejňuje na svojom webe, je to veľmi navštevovaný web, súdne rozhodnutia, ktoré sa týkajú maloletých detí. Nič sa nestalo, nikoho práva neboli poškodené. A takisto som presvedčená o tom, že nič sa nestane, pokiaľ budú zverejňované tieto rozhodnutia prokuratúry, o to viac, že vzhľadom na citlivosť týchto rozhodnutí prokurátor má možnosť rozhodnúť, ktoré rozhodnutia nezverejní alebo nesprístupní, práve preto, aby nebolo zmarené vyšetrovanie. Je to tam, tak nezavádzajte, pán poslanec. Pokiaľ ide o disciplinárne návrhy, áno, tak ako pri sudcoch, kde máme zákonom stanovenú nezávislosť a nikomu to nevadí, áno, všetky tie osoby, ktoré môžu dať návrh na začatie disciplinárneho konania voči sudcovi, aj minister spravodlivosti bude môcť dať návrh na začatie konania voči prokurátorovi, pokiaľ zo svojej činnosti zistí, že sú na to dané nejaké dôvody. Disciplinárny návrh, o ktorom rozhoduje disciplinárna komisia, ktorej rozhodnutia sú preskúmateľné súdom, pričom tú možnosť dočasne pozastaviť výkon funkcie má len generálny prokurátor. O čom sa to rozprávame? Myslím si, že tie argumenty, ktoré používate, svedčia po tom, čo sa argumenty dajú naozaj na stôl, že hrubo zavádzate, šírite mýty a polopravdy, ale sú to mýty a polopravdy, ktoré sa nezakladajú na texte zákona. V každom prípade ale musím povedať, že vaša interpretácia, vaša interpretácia návrhu zákona ma viedla k tomu, že som naozaj tuto s kolegami poslancami za vládnu koalíciu veľmi intenzívne diskutovala o tom, ako nastaviť právnu úpravu tak, aby ľudia ako vy, pán Glváč, keby sa raz dostali k moci, tieto inštitúcie zneužiť nemohli. Ďakujem pekne. (Potlesk.)